作者：沈唐
词牌/韵律：霜叶飞

paragraphs: 霜林凋晚，危楼迥，登临无限秋思。
望中闲想，洞庭波面，乱红初坠。
更萧索、风吹渭水。
长安飞舞千门里。
变景摧芳榭，唯有兰衰暮丛，菊残馀蕊。
回念花满华堂，美人一去，镇掩香闺经岁。
又观珠露，碎点苍苔，败梧飘砌。
谩赢得、相思泪眼，东君早作归来计。
便莫惜丹青手，重与芳菲，万红千翠。